钦定古今图书集成/明伦汇编/官常典/第346卷 > 唐淑问
## 钦定古今图书集成/明伦汇编/官常典/第346卷 > 唐淑问

按《宋史唐介传》：“介子淑问，字士宪，第进士，至殿中丞。
神宗以其家世，擢监察御史里行，谕以谨家法，务大
体。淑问见帝初即位，锐于治，因言中旨数下，一出特
断，当谨出纳，别枉直，使命令必行。今诏书求直言，而
久无所施用，必欲屈群策以起治道，愿行其言。初，诏
侍臣讲读，淑问言：王者之学，不必分章句，饰文辞。稽
古圣人治天下之道，历代致兴亡之由，延登正人，博
访世务，以求合先王，则天下幸甚。”河北饥，流人就食
京师，官振廪给食，来者不止。淑问曰：“出粟不继，是诱
之失业而就死地也。”条三策上之。滕甫为中丞，淑问
力数其短，帝以为邀名，乃诏避其父三司使，出通判
复州。久之，知真州，提点湖北刑狱，言“新法不便，乞解
使事。”黜知信阳军，以病免。数年，起知宣州，徙湖州，入
为吏部员外郎。又引疾求外，帝以为避事，降监抚州
酒税。哲宗立，司马光荐其行己有耻，难进，召为左司
谏，以病致仕，数月卒。

===钱𫖮===按《宋史》本传：“𫖮字安道，常州无锡人。初为宁海军节
度推官。守孙沔，用威严为治，属吏奔走听命。𫖮当官
而行，无所容挠，遇不可，必争之，由是独见器重。知赣、
乌程二县，皆以治行闻。治平末，以金部员外郎为殿
中侍御史里行。许遵议谋杀，案问刑名未定而入判
大理。𫖮以为一人偏词，不可以汨天下之法；遵所见
迂执，不可以当刑法之任。”不从。二年而贬。将出台，于
众中责同列孙昌龄曰：“平日士大夫未尝知君名，徒
以昔官金陵，媚事王安石，宛转荐君，得为御史，亦当
少思报国，奈何专欲附会以求美官？𫖮今当远窜，君
自谓得策耶？我视君犬彘之不如也。”即拂衣上马去。
后自衢徙秀州。家贫母老，至丐贷亲旧以给朝脯，而
怡然无谪官之色。苏轼遗以诗，有“乌府先生铁作肝”
之句，世因目为“铁肝御史。”卒，年五十三。